ફિલ્મની કહાણી લગભગ ૨૦૧૬ ઇસવીસન પૂર્વે સિંધુ ઘાટી સભ્યતાના સમયની છે. અામરીના એક ખેડૂત સરમન (ઋત્વિક રોશન) સિંધના સૌથી મોટા શહેર મોહેંજો દરોમાં અાવે છે. એક અકસ્માતમાં ચાની (પૂજા હેગડે) નામની એક સુંદર છોકરીને બચાવે છે. ચાની ‘સિંધુ’માની સેવામાં છે. સિંધુ મા નદીઅોનાં દેવી છે, જે કૃપા અને અાશીર્વાદનું પ્રતીક હોવાની સાથે સંસ્કૃતિનું કેન્દ્ર છે. મહન (કબીર બેદી) અને તેનો પુત્ર મુંજા (અરુણોદયસિંહ) મોહેંજો દરો પર પોતાનો અધિકાર અને શાસન શરૂ કરવાના છે. ચાનીને જીતવા માટે સરમને મહનને હરાવવો પડશે અને પોતાના શહેરને બચાવવા માટે લોકોને જાગ્રત કરવા પડશે. ૧૦૦ કરોડના બજેટ સાથે અા ફિલ્મ બનાવવાની જાહેરાત કરાઈ હતી, પરંતુ તે બની ત્યારે ૧૪૦ કરોડ સુધી પહોંચી ચૂકી છે. કોઈ સાયન્સ ફિક્સન ફિલ્મ માટે અાટલું બજેટ ખર્ચાય તે તો સમજ્યા, પરંતુ જે ઇતિહાસની નોંધ પણ લેવાતી નથી તેવા વિષયની ફિલ્મ પાછળ અાટલું બધું બજેટ એક રિશ્ક ગણી શકાય. •